b'\n_START_ARTICLE_\nMoja najljub\xc5\xa1a knjiga\n_START_PARAGRAPH_\nMoja najljub\xc5\xa1a knjiga (Moja naj knjiga) je priznanje, ki so ga mladi bralci med leti 1998 in 2011 podelili avtorju in zalo\xc5\xbeniku svoje najljub\xc5\xa1e knjige.\n_START_SECTION_\nOpis\n_START_PARAGRAPH_\nMoja najljub\xc5\xa1a knjiga je akcija, v kateri izklju\xc4\x8dno mladi bralci izbirajo svojo najljub\xc5\xa1o knjigo slovenskega avtorja in najljub\xc5\xa1o v sloven\xc5\xa1\xc4\x8dino prevedeno knjigo. Avtorju knjige, ki pet let zapored dobi najve\xc4\x8dje \xc5\xa1tevilo glasov, se podeli zlato priznanje, nato pa se knjigo izlo\xc4\x8di iz tekmovanja._NEWLINE_Nagrada se podeljuje od leta 1998, sam projekt pa so osnovali Pionirska knji\xc5\xbenica, Slovenska sekcija IBBY in Zveza bibliotekarskih dru\xc5\xa1tev Slovenije. Za strokovnost skrbi odbor, v katerem so predstavniki splo\xc5\xa1nih in \xc5\xa1olskih knji\xc5\xbenic, predstavnik mladih bralcev ter \xc4\x8dastna \xc4\x8dlana \xe2\x80\x93 predsednik Zveze bibliotekarskih dru\xc5\xa1tev Slovenije in predsednik slovenske sekcije IBBY. Koordinator projekta je Center za mladinsko knji\xc5\xbeevnost in knji\xc5\xbeni\xc4\x8darstvo Knji\xc5\xbenice Otona \xc5\xbdupan\xc4\x8di\xc4\x8da v Ljubljani._NEWLINE_Priznanje se vsako leto podarja ob mednarodnem dnevu knjig za otroke, 2. aprila, in sicer v dveh kategorijah: v prvi kategoriji priznanje podelijo slovenskemu avtorju in zalo\xc5\xbeniku zmagovalne knjige, v drugi kategoriji pa tujemu avtorju in zalo\xc5\xbeniku zmagovalne knjige._NEWLINE_Pri izbiri nagrajene knjige lahko sodelujejo vsi otroci, ki zmorejo sami prebrati knjigo. Svoj glas oddajo knji\xc5\xbeni\xc4\x8darju ali u\xc4\x8diteljici, ki jih sprotno posreduje (preko uradne spletne strani) naprej. _NEWLINE_Od leta 2011 se nagrada ne podeljuje ve\xc4\x8d.'